**Rhif 364 - Beirniadaeth Rhyddiaith Bl 12 a 13**

**Beirniad – Marian Thomas**

**Un o’r Miliwn**

**1af - Siwsi**

Dim ond un ymgeisydd ond ymgeisydd sy’n llawn haeddu’r wobr gyntaf! Felly diolch i ***Siwsi*** am fentro a diolch i’w hathrawon a’i hysgol am ei hannog i gystadlu. Er y siom o dderbyn dim ond un ysgrif roedd ei chynnwys yn codi calon beirniad a siomwyd.

Mae’n 2050 a’r Gymraeg wedi’i hadfywio ac yn ffynnu, yn iaith ddigidol, fodern, i’w chlywed ar strydoedd Caerdydd. Nid Saesneg yn unig a siaredir bellach yn ei chartref a’i mam yn tristáu na fedr ddeall ei hwyrion yn siarad Cymraeg. Erbyn 2050 mae rhieni yn magu eu plant drwy gyfrwng y Gymraeg. Mae’r Gymraeg ar gynnydd yn yr Ariannin, yr Alban yn wlad annibynnol a hynny i ddylanwadu ar Gymru’r dyfodol.

Datganiad proffwydol, optimistaidd a geir ond mae’n pryderu na fydd yn teimlo mor ‘*arbennig’* ac ‘*unigryw’* a holai, beth os yw'r Gymraeg yn *‘colli ei hud, ei dirgelwch?’* Mae’n amlwg iddi gael ei hudo gan yr iaith.

Ceir paragraff proffwydol am fyw’n gynaliadwy yng nghanol yr ysgrif cyn dychwelyd i drafod yr iaith eto tua’r diwedd. Hwyrach byddai’n well pe byddai wedi glynu at ddyfodol yr iaith yn unig. Byd delfrydol, wedi ymateb yn wyrthiol i’r argyfwng newid hinsawdd fydd erbyn 2050 a medraf ond tybio ei bod â’i thafod yn ei boch.

Cystadleuaeth i ddysgwyr yw hon a medraf ond edmygu *Siwsi* am ei hysgrifennu hyderus, sy’n llifo’n rhwydd. Ambell gamdreiglad a gafwyd a dim ond ambell air neu ymadrodd lletchwith - *y gallwn ni’n reoli’n economaidd; ac dydy…* Nid dysgwr mohoni bellach a gobeithio y gwireddir proffwydoliaeth yr ysgrif er mwyn iddi fod yn un o’r miliwn.

Llongyfarchiadau i *Siwsi* ond ofnaf na wireddir ei breuddwyd os na fydd adfywiad i addysgu’r Gymraeg yn ein hysgolion uwchradd ac felly holaf - ble mae adrannau Cymraeg ysgolion uwchradd eraill? Onid oes angen i’r Urdd gynnal gweithdai neu sgwadiau sgwennu i fyfyrwyr mewn ardaloedd di-Gymraeg?

***Marian Thomas***